দার্জিলিংয়ে ধস, আজ নবান্নের কন্ট্রোল রুমে মুখ্যমন্ত্রী, সোমবার যাচ্ছেন উত্তরবঙ্গ

ওয়েব ডেস্ক: টানা বৃষ্টিতে ভয়াবহ পরিস্থিতি উত্তরবঙ্গে (North Bengal)। পাহাড়ে ধস নেমে একাধিক মৃত্যুর খবর মিলেছে। পাহাড় জুড়ে দিকে দিকে নামছে ধস (Landslide)। ভেঙে পড়ছে সেতু (Iron Bridge Collapse), তিস্তায় ফুলেফেঁপে উঠছে জল। এহেন দুর্যোগময় পরিস্থিতিতে উদ্বিগ্ন মুখ্যমন্ত্রী মমতা বন্দ্যোপাধ্যায় (Mamata Banerjee)। রবিবার সকাল থেকেই নবান্নের কন্ট্রোল রুম থেকে পরিস্থিতির উপর নজর রাখছেন মুখ্যমন্ত্রী। পরিস্থিতি খতিয়ে দেখতে আগামীকাল সোমবারই উত্তরবঙ্গ পরিদর্শনে যাচ্ছেন মুখ্যমন্ত্রী মমতা বন্দ্যোপাধ্যায় (Mamata Banerjee)। তবে তিনি একা নন। তাঁর সফরসঙ্গী হিসেবে তাঁর সঙ্গে যাবেন মুখ্যসচিব মনোজ পন্থ (Manoj Panth)। রবিবার এক্স হ্যান্ডলে পোস্ট করে নিজের সফরসূচির খবর নিশ্চিত করেছেন মুখ্যমন্ত্রী।

একনাগাড়ে বৃষ্টিতে বিপর্যস্ত উত্তরবঙ্গের (North Bengal Disaster)) জনজীবন। টানা ভারী বৃষ্টিতে মৃতের সংখ্যা বেড়ে ১৭ জনে দাঁড়িয়েছে। বহু জায়গায় ভূমিধস আছড়ে পড়েছে। দার্জিলিং, মিরিক, সুখিয়া পোখরি এলাকাগুলি সবচেয়ে বেশি ক্ষতিগ্রস্ত। হড়পা বান, ধস, কাদার স্রোতে লণ্ডভণ্ড উত্তরবঙ্গ। দার্জিলিং ও সিকিম রাস্তাগুলি ধসে বন্ধ হয়ে পড়েছে। জলে প্লাবিত নাগারকাটা, বাঁধ ভেঙে বহু বাড়ি ক্ষতিগ্রস্থ। উদ্ধারকাজে নেমেছে রাজ্য সরকার ও এনডিআরএফ (NDRF)।

আরও পড়ুন: বন্যা পরিস্থিতি, রাতভর বৃষ্টিতে বিপর্যস্ত ভুটান সহ ডুয়ার্স

আর উত্তরবঙ্গের এহেন বিপর্যয় নিয়ে উদ্বেগ প্রকাশ করেছেন মুখ্যমন্ত্রী মমতা বন্দ্যোপাধ্যায় (Mamata Banerjee)। আগামীকাল সোমবার দুপুর তিনটের মধ্যে উত্তরবঙ্গে পৌঁছে যাবেন তিনি। শিলিগুড়ি থেকে পরিস্থিতির দিকে নজর রাখবেন। ইতিমধ্যেই পাঁচ জেলাশাসককে নিয়ে বৈঠকে করেছেন তিনি। পর্যটকদের জন্যও বিশেষ বার্তা দিয়েছেন তিনি। দিয়েছেন জরুরী নির্দেশও। আগামীকালও উত্তরবঙ্গের জেলা প্রশাসনের সঙ্গে বৈঠক করবেন মুখ্যমন্ত্রী।

রবিবার নিজের এক্স হ্যান্ডলে পোস্ট করে মুখ্যমন্ত্রী লিখেছেন, “শনিবার রাতের কয়েক ঘন্টার প্রবল বৃষ্টিতে এবং বাইরে থেকে আমাদের রাজ্যে অতিরিক্ত নদীর জলের প্রবাহের ফলে উত্তরবঙ্গ এবং দক্ষিণবঙ্গের বেশ কয়েকটি এলাকা প্লাবিত হওয়ায় আমি ভীষণ উদ্বিগ্ন। গতকাল রাতে উত্তরবঙ্গে ১২ ঘন্টার মধ্যে হঠাৎ ৩০০ মিলিমিটারের বেশি বৃষ্টি হয়েছে। যার জেরে বিপর্যয় ঘটেছে।

মৃতদের পরিবারের প্রতি শোক প্রকাশ করে মুখ্যমন্ত্রী লিখেছেন, “প্রবল বৃষ্টি ও বন্যার ফলে আমরা কয়েকজন ভাইবোনকে হারিয়েছি। আমরা মর্মাহত ও দুঃখিত। আমি নিহতদের পরিবারের প্রতি আন্তরিক সমবেদনা জানাচ্ছি এবং অবিলম্বে পরিবারগুলিকে সমস্ত সহায়তা পাঠাবো।”

I am deeply worried and concerned that several areas in both North Bengal and South Bengal have been flooded due to sudden huge rains within a few hours last night as well as due to rush of excessive river waters in our State from outside.

Yesterday night there was sudden…

— Mamata Banerjee (@MamataOfficial) October 5, 2025

তাঁর সফরের কথা নিশ্চিত করে মুখ্যমন্ত্রী জানিয়েছেন, “শনিবার রাত থেকে আমি পরিস্থিতির উপর নজর রাখছি। আমি মুখ্যসচিব, পুলিশের ডিজি, উত্তরবঙ্গের জেলা প্রশাসক এবং পুলিশ সুপারদের সঙ্গে ভার্চুয়াল বৈঠক করেছি এবং বৈঠকে গৌতম দেব এবং অনীত থাপার মতো জনপ্রতিনিধিরাও উপস্থিত ছিলেন। আমি ক্রমাগত যোগাযোগ রাখছি। এই বিষয়ে আগামীকাল মুখ্য সচিবের সঙ্গে উত্তরবঙ্গে যাচ্ছি।”

অন্যদিকে, উত্তরবঙ্গের বিপর্যয়ে বহু পর্যটক আটকে পড়েছেন। মমতা জানিয়েছেন, তাঁদের নিরাপদে বাড়ি ফেরানোর বন্দোবস্ত করবে রাজ্য সরকার। আপাতত কেউ যেন ফেরার জন্য তাড়াহুড়ো না করেন। মুখ্যমন্ত্রীর কথায়, ‘‘পর্যটকেরা অনেকে আটকে পড়েছেন। তাঁরা এখন যেন তাড়াহুড়ো না করেন। আপনারা যেখানে আছেন, থাকুন। হোটেলগুলিতে যেন পর্যটকদের কাছ থেকে বাড়তি ভাড়া না-নেওয়া হয়। এটা আমাদের দায়িত্ব। প্রশাসন বিষয়টা দেখে নেবে।’’ পাশাপাশি, উত্তরবঙ্গে মৃতদের পরিবারকে ক্ষতিপূরণ দেওয়া এবং পরিবারের সদস্যদের চাকরি দেওয়ার আশ্বাস দিয়েছেন মুখ্যমন্ত্রী।

বিপর্যয়ের জেরে পর্যটকদের সুরক্ষার কথা মাথায় রেখে আপাতত টাইগার হিল, রক গার্ডেন বন্ধ রাখা হয়েছে। টয় ট্রেন পরিষেবাও স্থগিত রাখা হয়েছে। বিভিন্ন রাস্তায় যান চলাচল নিয়ন্ত্রণ করা হয়েছে। আবহাওয়া দফতর জানিয়েছে‌, বৃষ্টি চলবে ৭ অক্টোবর পর্যন্ত।

দেখুন অন্য খবর